**ГРАД ПОЖАРЕВАЦ**

**ПОЗИВ ЗА УЧЕШЋЕ У ПРОГРАМУ**

 **„ЗАЈЕДНИЦИ ЗАЈЕДНО 2018“**

**О програму „Заједници заједно“**

Програм „Заједници заједно“ је модел сарадње компаније НИС са локалним заједницама покренут 2009. године са следећим циљевима:

1. развој јаких и стабилних партнерских односа са институцијама и грађанима у локалним заједницама
2. препознавање потреба и допринос развоју локалних заједница са циљем унапређења квалитета живота становништва
3. пословање НИС-а у духу корпоративне друштвене одговорности уз изградњу односа међусобног поверења и лојалности

За 10 година у оквиру програма „Заједници заједно“ реализовано је више од 900 пројекта у износу од преко милијарду динара.

Програм „Заједници заједно“ има за циљ да подржи реализацију капиталних пројеката који ће имати дугорочни значај за локалну заједницу. У контексту овогодишњег позива, капитални пројекти су пројекти од највећег приоритета за сваку локалну заједницу, обухватају велику циљну групу, резултати су усмерени на најширу популацију и од пресудног су значаја за будући раст и развој града/општине.

Градови и општине у којима се Програм спроводи су: Београд, Нови Сад, Пожаревац, Ниш, Чачак, Зрењанин, Панчево, Кикинда, Кањижа, Нови Бечеј, Србобран и Житиште.

**„Заједници заједно 2018“**

Настојећи да стекне обухватнији увид у приоритетне потребе заједнице, компанија НИС је почетком 2018. године обавила консултације са представницима локалних самоуправа и дефинисала приоритетне области за град/општину, у којима ће се ове године подржати пројекти установа и удружења.

Током консултације је утврђено да су од највеће важности пројекти реконструкције, изградње и опремања установа и пројекти уређења јавних простора и површина чиме је потврђена опредељеност Компаније да и у овој години подржи капиталне пројекте.

Области подршке су дефинисане посебно за сваки град/општину у складу са приоритетним потребама локалног становништва.

Максималан број позивом дефинисаних области је две, а из области обухваћених Програмом Компаније: спорт, култура, екологија, наука/образовање и јавно здравље и социјална заштита.

**Области подршке за Град Пожаревац**

Компанија НИС и Град Пожаревац упућују позив установама и удружењима да пријаве капиталне пројекте од значаја за локалну заједницу у две дефинисане области:

* **екологија**
* **спорт**

**Општи услови за учешће у Програму**

*Молимо вас да пажљиво прочитате услове позива. Уколико имате било какву дилему у вези са условима и/или пријавом можете се обратити Центру за развој лидерства на телефон 060/0212260 или на мејл адресу* *zajednicizajedno@nis.eu* *.*

**Ко могу бити носиоци пројекта?**

Сви носиоци пројеката морају да имају седиште у Пожаревцу, а активности предвиђене у предлогу пројекта могу да се односе искључиво на територију Града Пожаревца.

Носиоци пројеката могу бити:

1. регистроване **организације цивилног друштва**: удружења грађана, задужбине и фондације, омладинске организације, струковна и спортска удружења
2. **јавне установе** у области: науке/образовања, културе, јавног здравља и социјалне заштите, спорта и екологије
3. **месне заједнице** и **градске општине** са територија обухваћених конкурсом

**Ко не може да учествује у програму и које активности неће бити подржане?**

**У програму не могу учествовати:** неформалне групе, појединци, предузећа, предузетници, пословна удружења, скупштине станара, међународне, верске, политичке и профитне организације.

**Програмом неће бити подржане следеће активности:**

- активности усмерене ка промоцији политичких странака или ставова

- активности усмерене ка стицању профита

- индивидуална спонзорства за учествовање у радионицама, семинарима, конференцијама или конгресима, стипендије за студирање или обуку запослених у удружењима

- активности верских и религијских групација

- појединачне молбе које се односе на путовања у земљи или иностранству

- искључиво покривање трошкова смештаја и исхране појединаца или група

- покривање трошкова смештаја, путовања и исхране ван општине у којој се пројекат реализује

- искључиво догађаје, као што су округли столови, концерти, филмови, годишњице, излети, објављивање књига, брошура, часописа и слично

- активности које су већ финансиране из других извора у оквиру нафтно-гасног сектора

- покривање дуговања

- намиривање пристиглих обавеза по основу лизинга и пасивне камате

- куповина земље или зграда

- куповина опреме која не служи спровођењу пројектних активности и није у вези с пројектним активностима

- куповина возила за личну употребу

- плаћање истих лица по различитом основу у оквиру реализације једног пројекта ( на пример, лица наведена као чланови пројектног особља не могу бити додатно плаћена за реализацију других активности на пројекту).

- израда пројектно-техничке документације

**Колико пројеката један носилац може да пријави?**

Свако удружење/установа може да пријави **само један пројекат** за реализацију у 2018. години у својству носиоца пројекта.

У случају партнерских пројеката приликом пријаве неопходно је да носилац пројекта буде једно удружење/установа, док су друге партнери.

Једно удружење/установа може бити партнер на више пројеката на којима није носилац.

**Информације о пријавној документацији**

Пријава за програм Заједници заједно подразумева достављање следеће обавезне документације:

- попуњен пријавни формулар

- попуњен образац буџета

- сагласност надлежног органа за спровођење пројекта или дела пројекта

- изјава о партнерству (уколико апликант има партнера на пројекту)

- изјава о прихватању обавезе подносиоца пријаве

- решење о оснивању или извод из Агенције за привредне регистре

- попуњено овлашћење за координатора пројекта (када координатор није и одговорно/овлашћено лице удружења/установе)

- пројекто-техничку документацију за пројекте који подразумевају адаптацију, реконструкцију, уградњу, изградњу, на отвореном или у затвореном простору: идејни пројекат, елаборат, предмер и предрачун, и све додатно што је у складу са предлогом пројекта

- профактуре за набавку опреме, за пројекте који подразумевају унапређење услова за рад обезбеђивањем нове или заменом дотрајале опреме

Пројектно-техничка документација мора бити израђена од стране лиценцираног пројектанта у складу са [Правилником о садржини, начину и поступку израде и начину вршења контроле техничке докуемнтације према класи и намени објеката](https://www.paragraf.rs/propisi/pravilnik_o_sadrzini_nacinu_i_postupku_izrade_i_nacin_vrsenja_kontrole_tehnicke_dokumentacije_prema_klasi_i_nameni_objekata.html) (према Закону о планирању и изградњи).

Профактуре морају да буду издате од овлашћеног добављача/дистрибутера, односно од добављача регистрованог за продају робе која је предмет пројекта.

Предмер и предрачун за радове, односно профактуре за набавку робе су обавезан део пријавне документације и морају да буду у складу са попуњеним Обрасцем буџета предлога пројекта.

**Напомена:** из средстава пројекта није могуће плаћање израде пројектно-техничке документације.

**Начин пријаве**

Предлог пројекта са пратећом конкурсном документацијом се доставља искључиво путем мејл адресе: zajednicizajedno@nis.eu

**Мејл именовати** на латиничном писму без квачица и наводника: град-носилац пројекта (назив удружења/установе)

**Фајлове именовати:**

пријавни формулар: PFgrad\_nazivustanove/udruzenja

изјава о партнерству (1): IZ1grad\_nazivustanove/udruzenja

изјава о прихватању обавезе (2): IZ2 grad\_nazivustanove/udruzenja

сагласност надлежне установе/органа: SGgrad\_nazivustanove/udruzenja

образац буџета: OBgrad\_nazivustanove/udruzenja

**За удружења:** Решење о оснивању/извод: APRgrad\_nazivudruzenja

Пријаве послате на било који други начин осим електронским путем (нпр. факсом, поштом, лично) или на другу адресу неће бити разматране.

Компанија не преузима одговорност за послате, а недоспеле пријаве.

Компанија се обавезује да, у року од најмање 2 радна дана, потврди пријем пријаве сваком подносиоцу пријаве. У случају да не добијете потврду у назначеном року, обавезно се информишите путем телефона на број 060/0212260.

**Важна напомена:** **величина мејла** са пратећом конкурсном документацијом не сме да буде већа од **10 МБ.** Уколико документација прелази 10 МБ, иста се шаље у два или више мејлова и тада се додатни мејлови именују: DODATAK1grad\_nazivustanove/udruzenja

**Колика је минимална вредност пројекта за финансирање?**

Минимална вредност пројекта је 750.000 динара, а укупно је за Град Пожаревац опредељено 4.000.000 динара.

**Колики је максималан број подржаних пројеката по граду/општини?**

У сврху остварења овогодишњег циља програма „Заједници заједно“ да подржи капиталне пројекте од значаја за ширу заједницу који изискују значајна средства, биће финансирано **до 5 пројеката** у сваком граду/општини.

**Основни критеријуми за подршку пројектима**

- Техничка исправност конкурсне документације

- Капитални значај пројекта за Град

- Аргументован опис и релевантност проблема

- Јасно дефинисани и мерљиви циљеви

- Обухват циљне групе

- Усмереност резултата на најширу популацију

- Усклађеност постављених циљева, предложених активности и очекиваних резултата

- Одрживост пројекта

- Оправданост буџета у односу на предложене активности

**Процес селекције пројеката**

**Први круг селекције**: У својству консултанта, организација „Центар за развој лидерства“ врши предселекцију која обухвата: проверу техничке исправности и комплетност пријавне документације, испуњеност услова позива и анализу усклађености са циљевима Програма. На основу тих критеријума консултант доставља Комисији све пристигле пријаве са сажетком пројектне идеје и препоруком за подршку.

**Други круг селекције**: Комисија састављена од представника Компаније НИС а.д. и представника локалне заједнице на коју се пројекат односи врши селекцију пројеката и даје препоруке за подршку пројектима који улазе у ужи круг селекције.

**Трећи круг селекције:** Пројекти који уђу у ужи круг селекције стављају се грађанима на гласање које ће трајати до 5 дана, након чега се доноси коначна одлука о финансирању пројеката у оквиру програма „Заједници заједно 2018“.

**Објављивање резултата - пројекти изабрани за подршку**

Резултати о избору пројеката за подршку биће објављени на сајту НИС <http://zajednicizajedno.nis.eu> и сајтовима локалних самоуправа учесника у Програму.

Јавно ће бити објављене само информације о подржаним пројектима.

Одлука о подржаним пројектима је коначна и против ње се не може изјавити приговор. Компанија неће давати додатна образложења у вези са вредновањем сваког појединачног пројекта који није подржан у оквиру Програма, као ни објављивати информације о рангирању пријављених пројеката.

**Начин обављања консултација у вези са пријавом пројеката**

Током трајања позива биће отворени канали комуникације са заинтересованима путем мејла и телефона.

Заинтересованима ће бити доступни „Дани отворених врата“ - дан у недељи када ће потенцијални апликанти моћи да дођу до канцеларије Центра за развој лидерства, да у директној комуникацији унапреде своје идеје, добију помоћ при попуњавању формулара и додатна објашњења. „Дани отворених врата“ одржаваће се у термину од 10 до 15 часова, до завршетка позива, у предвиђеним датумима: 21. август, 28. август, 04. септембар, 11. септембар, 14. септембар, 17. септембар. Консултације ће се заказивати телефоном на број 060/0212260.

Разговори са пројектним тимовима (лично, телефоном, мејлом) ће имати за циљ предочавање могућих решења и начина за имплементацију активности у складу са реалним потребама и могућностима.

Контакт подаци: Љубица Максимовић, тел: 060/0212260

e-mail: zajednicizajedno@nis.eu

**Рокови за пријаву и трајање пројекта**

Позив је отворен до 21. септембра 2018. године до 16 часова.

Резултати ће бити објављени до 26. октобра 2018. године.

Пројектне активности треба планирати тако да почињу од дана објаве резултата. Финансијска средства биће уплаћена након потписивања појединачних уговора са носиоцима пројеката.

Све активности предложене пројектом морају се реализовати до 30. јуна 2019. године.

Мониторинг и евалуација свих појединачних активности пројеката ће се обављати континуирано током целог периода реализације.

**Обавезе носилаца подржаних пројеката**

Овлашћено лице у име удружења/установе која конкурише преузима одговорност за тачност свих достављених података из пријаве. Уколико се утврди да су подаци у пријави нетачни, пријава ће бити одбачена. Комисија задржава право да од подносиоца пријаве затражи додатну документацију.

Обавезе носилаца пројеката којима је одобрено финансирање ближе се одређују [Уговором о финансирању пројеката](http://zajednicizajedno.nis.eu/assets/files/DRAFT_Ugovor_o_finansiranju.doc). Носилац пројекта има обавезу да реализује пројекат на начин како је то описано у предлогу пројекта који је усвојила Комисија и добијена средства користи искључиво наменски у складу са усвојеним буџетом.

Носилац пројекта је у обавези да редовно извештава Компанију о статусу реализације пројекта и финансијским токовима, и то путем редовног месечног извештаја (уз фото и видео документацију) и завршног извештаја који се подноси најкасније 30 дана од завршетка пројекта (ближе дефинисано Уговором о финансирању).

Подносиоци предлога пројекта су у обавези да предвиде активности у циљу информисања јавности о пројекту, планираним активностима, догађајима и резултатима пројекта. Носиоци пројекта су у обавези да обавештавају компанију о планираном догађају/активности најмање 20 дана унапред, као и да се придржавају смерница за комуникацију у погледу видљивости Компаније и пројекта.

Уколико носилац пројекта не испуњава обавезе дефинисане Уговором или се утврди ненаменско трошење средстава, Компанија може захтевати раскид Уговора и повраћај дела или целокупног износа уплаћених средстава.

**Додатне информације**

„Центар за развој лидерства“ ће имати увид у комплетну пројектну документацију на основу чега може контактирати подносиоце пријава за све додатне информације и документа.

**Важна напомена:** у овом позиву налази се документ Упутство за пријаву и реализацију пројеката. Обавеза сваког апликанта је да Упутство прочита пре коначне пријаве пројекта како би се унапред упознао са процедурама у вези са начином реализације пројектних активности, утрошка средстава, извештавања, мониторинга и евалуације. Непоштовање наведених процедура повлачи за собом могућност раскида Уговора и повраћај дела или целокупног износа уплаћених средстава.